khistorydata/jeongjo-sjw-relations huggingface dataset:
정조 20년
蔡弘遠以訓鍊都監言啓曰今六月二十五日景慕宮展拜時因兵曹節目金虎門軍三十名除出把摠李仁點哨官申大益率領挾輦侍衛集春營軍五十名哨官李重葉領赴都領陣東營軍三十名哨官安秀民率領宮大門外把守還宮後各還直所而竝待標信擧行之意敢啓傳曰知道
정조 20년
方外儒生金懋淳疏批省疏具悉先正文靖之直尋正脈倡起群賢雖以文純之眞積踐履亦未免就質而決疑文純所謂道學無倫比云者誠格言爾等之請從聖廡之祠夫孰曰不可而太學不書謹悉今始得以呈徹不知者必以爾等謂辦此於日前疏批之後太學事未妥然本事至重爾等退修學業仍傳曰疏章頭辭自有體格太學生四學生館學生某道儒生稱號而已此疏之稱以方外儒生事未前聞捧納承旨推考原本未下
정조 20년
丙辰六月二十五日寅時上詣景慕宮展拜入侍時行左承旨李益運右承旨金翰東左副承旨李肇源右副承旨鄭尙愚同副承旨柳匡天記事官柳遠鳴假注書吳泰曾記注官金良倜記事官金履永二直提學李晩秀檢校直閣金勉柱檢校待敎沈象奎徐有榘以次侍立訖上具翼善冠衮龍袍乘輿出永淸門明政門弘化門由日瞻門至齋殿門外降輿入齋室少頃詣板位行再拜禮仍詣廟內奉審訖還至齋殿門外乘輿出日瞻門上曰下直守令入侍出駕前下敎金海府使李身敬進前上曰屢次首擬今始點下矣李文喆幸値慶赦得以宥還而其罪自如矣爾若一心做去能效治績則當竝乃叔而敍之矣延安府使趙廷鉉進前上曰下去勉爲之上曰路中也宣諭竝除之大駕入弘化門明政門永淸門還內諸臣以次退出
정조 20년
丙辰六月二十五日辰時上御重熙堂左副承旨入侍時左副承旨李肇源假注書吳泰曾記注官金良倜記事官金履永以次進伏訖上曰近來儒生從享疏就主張是肇源曰士林大同之論矣上曰今日儒疏文不成理雖請河西之從享而反爲河西之貽羞矣似是鄕儒之得見日昨批旨而猝乍之間不謀於衆自相撰出者矣肇源曰似然矣上曰庸學表裏之工惟河西知之予則以爲賢於五賢矣上曰禮曹判書入侍出榻敎上曰戶曹判書入侍出榻敎良倜承命出傳與禮曹判書閔鍾顯戶曹判書李時秀偕入進伏上曰今日有儒疏請享金河西而其言則是也而從享重典也未之輕許矣鍾顯曰先正臣宋時烈著其神道碑而道學也文章也節義也竝稱其卓然而自無愧色金昌翕善爲尙論之士而亦於河西無間然矣上曰只觀其文集之行于世者知行之工爲東儒之倡敬義夾持內外交修天人性命之際洞見大源矣鍾顯曰人倫日用之間篤厚無欠缺者恐無河西之比矣上曰從享是自古重典而有子之不能躋十哲之列者何也昨日右相以爲酷似聖人而反遜於子張宰我之升堂云此則不然以顔子之優入聖域而尙亦竝論於德行之科則豈獨於有子而不之論乎且蔡元定之不得從享者或以父子之不得竝侑歟亦不得入啓聖祠此亦闕典而未修擧者也敎時秀曰日前李命植疏論諸條右相昨以擧條稟處而姑未啓下矣老臣憂國之意不可不從長許施而諸條果無一朝通變之策若就營邑放債給代者一一推還無俾利歸於私而害歸於公可也貿穀事雖未滿十萬石當此年事之稍登就穀賤邑貿取亦爲不傷農之策矣時秀曰京中穀簿實有難支之慮今方經度多貿而聞惠廳亦甚不敷明年則本廳支放亦將不足云矣上曰筵退後穀簿諸條問于左右相以爲從長稟處之地可也命書傳敎曰麗太祖有統一三韓之功而昨聞居留之臣所奏陵前祭閣幾乎不蔽風雨是豈我列朝飭命守護之聖意乎旣聞之後豈可不卽修改令該曹分付守臣就而葺治訖役後狀聞則當遣官致祭以此分付昔我肅廟三十年命以春秋祭物本府封進而歷代陵寢或有降香祝處宜無異同麗太祖顯陵春秋祀享下送香祝事定式而例用祝文禮判旣帶文任使之撰進命退諸臣以次退出
정조 20년
丙辰六月二十五日未時上御重熙堂右副承旨入侍時右副承旨蔡弘遠記事官柳遠鳴記注官金良倜記事官金履永以次進伏訖上曰左相安過乎弘遠曰別無大段添劇之症而近以日熱調攝之道頗失宜矣上曰今日雨意頗緊矣弘遠曰密雲蒸鬱似有雨意矣命退承史以次退出
정조 20년
行都承旨李鼎揆在外行左承旨李益運坐右承旨金翰東坐直左副承旨未差右副承旨蔡弘遠坐同副承旨柳匡天坐直注書柳遠鳴仕一員未差假注書吳泰曾仕直事變假注書趙象基仕
정조 20년
蔡弘遠啓曰大司憲徐有臣未肅拜執義李明淵掌令洪受浩呈辭掌令李益恢持平申溆傳旨未下持平崔逵翰在外監察茶時之意敢啓傳曰知道
정조 20년
柳匡天啓曰御營廳將官來言今日本廳軍兵日次私習云矣敢啓傳曰知道
정조 20년
傳于蔡弘遠曰右副承旨入侍
정조 20년
以掌令李益恢持平申溆牌不進罷職傳旨傳于蔡弘遠曰只推
정조 20년
柳匡天以景慕宮都提調意啓曰本宮御覽植木帖子每四季朔修整以入矣今季朔則無生枯之可以修整者御覽植木帖子姑不請出之意敢啓傳曰知道
정조 20년
柳匡天以禮曹言啓曰麗太祖顯陵春秋祀享下送香祝事定式而例用祝文禮判旣帶文任使之撰進事命下矣享祀依首露王陵享祀之例每歲春秋仲朔擇日擧行何如傳曰允
정조 20년
柳匡天以禮曹言啓曰故忠臣贈星州牧使李士龍祠賜額事命下矣額號令藝文館撰出何如傳曰允
정조 20년
蔡弘遠以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 20년
柳匡天以兵曹言啓曰依下敎政院書吏金碩潤龍虎營拘留之意敢啓傳曰日熱如此保放處暑後勘罪可也
정조 20년
蔡弘遠以兵曹言啓曰本曹草記政院書吏金碩潤龍虎營拘留事批旨內日熱如此保放處暑後勘罪可也事命下矣罪人金碩潤保放之意敢啓傳曰知道
정조 20년
蔡弘遠以義禁府言啓曰頃因羅州牧使任焴囚單子同罪未及就囚者待其拿來依此勘放事命下矣全羅前兵虞候李時菡今已拿囚係是同罪依任焴例以不應爲事理重律杖八十公罪收贖放送之意敢啓傳曰知道如有功議各減一等日熱如此時囚府內保放可也
정조 20년
柳匡天以義禁府言啓曰日熱如此時囚府內保放可也事命下矣時囚罪人鄭尙愚李肇源等府內保放之意敢啓傳曰知道
정조 20년
柳匡天以義禁府言啓曰李時菡杖八十以公罪收贖放送草記批旨內如有功議各減一等可也事命下矣李時菡五代祖德益扈聖原從功臣云功減一等杖七十以公罪收贖之意敢啓傳曰知道
정조 20년
安春君疏曰伏以臣一病跨歲轉益沈痼前後享官之乞遞冒瀆者已屢度矣何幸天地父母之前猥蒙矜許之恩惶蹙咸泣措躬無地而卽者宗廟秋享初獻預差之任又及於微身第顧臣病已成癃疾誓戒之進淸齋之道萬無强作之望俯仰跼蹐是何情踪今若以義分爲怵畏而晏然冒當則竊恐臣罪反有重於瀆撓之罪玆敢短章呼籲於崇嚴之下伏乞聖明亟命改差獻官預差之任仍降威罰以安臣分千萬幸甚臣無任云云答曰省疏具悉疏辭許令該曹付標
정조 20년
丙辰六月二十六日卯時上御重熙堂右副承旨入侍時右副承旨蔡弘遠記事官柳遠鳴記注官金良倜記事官金履永以次進伏訖上曰吏曹參議入來乎弘遠曰姑未入來矣上曰昨日榻敎不爲稟定自外輕先書出者是豈成說乎傳敎榻敎意義有別傳者傳于政院也榻敎者榻前承書之謂也近來承宣全昧此義入侍承書皆以傳曰認爲一定之例此亦謬例也然則榻敎事體比傳敎尤非自外書出者也昨日入侍傳敎雖無甚關係而後弊宜念不可無飭仍命書傳敎曰榻敎之不於榻前書出事未前聞雖曰同是一人而以有司堂上召之則誤書戶判者節節駭然當該承旨拿問重勘此弊若不嚴飭後弊不可勝言此後雖一字半劃更或襲謬當該承旨繩以重律事載之故事揭之院壁弘遠曰左副承旨李肇源拿問重勘事命下矣依定式遞差傳旨捧入之意敢此仰達矣上曰依爲之出擧條命退承史以次退出
정조 20년
丙辰六月二十六日午時上御重熙堂左承旨藥房提調入侍時左承旨李益運記事官柳遠鳴記注官金良倜記事官金履永藥房提調沈頤之以次進伏訖頤之曰日熱如此動駕勞攘之餘聖體若何上曰別無所損矣頤之曰昨年此時聖候以膈氣微有愆和之節矣今年則諸節萬安下情不勝次忭矣上曰似是服冷之效而有氣常自背上升于面部漸及頭部則烘熱難堪此與膈氣同一症祟思服白虎湯而亦不無趑趄矣頤之曰白虎湯性味太峻若無別般症候則恐不必輕進矣上曰今日則朝氣稍爽矣頤之曰寢睡水剌之節若何上曰一樣矣頤之曰王大妃殿氣候當此暑熱得無損節而淸暑六和湯屢次進御後諸節比前若何上曰一樣矣頤之曰惠慶宮氣候若何上曰喉熱膈候比前少加未必非蔘害故將進淸涼調補之劑矣仍命書榻敎曰惠慶宮進服加味香薷飮依前方三貼製入上曰昨日似有雨意旋卽邈然農家之言以爲如何云耶頤之曰田種未免太乾農民亦多望雨而昨日東郊樓院頗得驟雨云矣上曰日熱甚劇民間亦皆得無事云耶頤之曰今年則閭閻寧淨未聞有病者矣上曰卿曾經完伯嘗聞梁靑溪事蹟而梁周翊爲其後孫耶頤之曰未能詳知矣上曰若人雖有出師未捷身先死之歎而其忠義炳炳無愧於李忠武而纔以其子之職贈以兵曹參議良可惜也至如尹衡志之忠節而尙闕褒美之典故向來貤贈蓋出闡幽之義矣大抵我東崇奬之典多係於世閥之微顯豈不慨然乎如梅月堂之文集合有刊板而廣求其書尙未有得全稿水落山淸節祠中亦無有儲云卿等或知所藏處乎益運曰慶州亦有梅月堂祠臣當問而求之矣命退諸臣以次退出
정조 20년
行都承旨李鼎揆在外行左承旨李益運坐右承旨金翰東坐左副承旨李海愚坐右副承旨蔡弘遠坐直同副承旨申鳳朝坐直注書柳遠鳴仕一員未差假注書吳泰曾仕直事變假注書趙象基仕
정조 20년
蔡弘遠啓曰大司憲徐有臣掌令李益恢持平申溆未肅拜執義李明淵掌令洪受浩呈辭持平崔逵翰在外監察茶時之意敢啓傳曰知道
정조 20년
傳于蔡弘遠曰同副承旨入侍
정조 20년
承旨前望單子入之李海愚申鳳朝落點
정조 20년
申鳳朝以禮曹言啓曰卽接貞陵參奉翼陵令所報則來六朔朔望焚香受香在於今二十九日而貞陵令李脩輔身病猝重參奉今方入直翼陵參奉鄭復煥呈旬在外令今方入直受香無人云貞陵令李脩輔翼陵參奉鄭復煥今姑改差其代卽令該曹口傳差出以爲受香之地何如傳曰允
정조 20년
吏曹口傳政事李顯民爲貞陵令韓伯衍爲翼陵參奉
정조 20년
申鳳朝以禮曹言啓曰全羅道觀察使封進今六月令宗廟薦新新稻米今二十八日薦進而景慕宮薦新新稻米則例以分奉常寺籍田所封薦進矣籍田所封新稻米姑未成熟云莫重薦新不可後時以全羅道觀察使加封新稻米同日一體薦進何如傳曰允
정조 20년
丙辰六月二十七日卯時上御誠正閣右承旨入侍時右承旨金翰東假注書吳泰曾記注官金良倜記事官金履永以次進伏訖上曰禮房承旨入侍良倜承命出傳上曰入侍命下已久司謁及兼春秋連爲傳命而承旨尙不入來注書出問其委折可也命書傳敎入院稍罕則尤宜恪勤而入侍之際擧措怠慢今日又於入侍命下之後不卽詣閤其在警後之道不可無飭同副承旨柳匡天亟施不敍之典又命書傳敎曰承旨前望單子入之待下批牌招察任仍命退承史以次退出
정조 20년
丙辰六月二十七日辰時上御重熙堂右副承旨入侍時右副承旨蔡弘遠假注書吳泰曾記注官金良倜記事官金履永以次進伏訖上曰俄者同副何爲不卽詣閤弘遠曰以黑團領傳香換着時服之際自致遲滯矣上曰再昨入侍不似鄕人本色矣上曰嶺湖人初爲承旨只此二人使之坐直何也弘遠曰臣父方服藥故臣則出去矣上曰左承旨何爲出去弘遠曰以右位也上曰只留生疎二鄕人何以擧行院務乎命退承史以次退出
정조 20년
丙辰六月二十七日未時上御便殿左副承旨入侍時左副承旨李海愚記事官柳遠鳴記注官金良倜以次進伏訖上曰二直提學入侍賤臣承命出與二直提學李晩秀偕入進伏上曰數日前暑熱挽近所無比再昨年炎暑尤有甚矣晩秀曰近來之暑比前殆甚矣晩秀曰植木便覽已盡修正故入之矣上曰幾件乎晩秀曰四件矣上曰當分置幾處乎晩秀曰日前下敎以一件內入一件奉安于園所齋室一件藏于本營一件藏于華城府爲敎矣上曰依此爲之好矣上曰二提學入侍賤臣承命出與二提學沈煥之偕入進伏煥之曰連日極熱聖體若何上曰一樣矣煥之曰王大妃殿氣候何如上曰日前以暑氣欠和矣近幸復常矣煥之曰惠慶宮氣候向來傷懷之餘諸節若何上曰近日以來諸節復常誠爲喜幸矣煥之曰今日仰瞻元子宮睿容當此暑節豐和猶勝於常時下情不勝歡忭矣上曰連爲好在矣仍命退諸臣以次退出
정조 20년
行都承旨黃昇源坐行左承旨曺允大坐右承旨宋銓坐左副承旨金啓洛坐直右副承旨李海愚坐直同副承旨朴宗來坐注書柳遠鳴仕一員未差假注書吳泰曾仕直事變假注書趙象基仕
정조 20년
李海愚啓曰大司憲徐有臣掌令李益恢持平申溆未肅拜執義李明淵掌令洪受浩呈辭持平崔逵翰在外監察茶時之意敢啓傳曰知道
정조 20년
傳于李海愚曰禮房承旨馳詣懿陵奉審摘奸以來
정조 20년
傳于曺允大曰左承旨入侍
정조 20년
贈牧使李士龍祠宣額號望忠毅落點改望忠節落點
정조 20년
李海愚啓曰左承旨李益運右承旨金翰東因刑曹參議沈樂洙到院上疏陳疏出去原疏以國忌齋戒不得捧入所當請牌而拘於廳規不得請牌何以爲之敢稟傳曰兩疏竝捧入
정조 20년
以左承旨李益運右承旨金翰東聯名上疏傳曰三品辭職疏不爲捧納云云在於何房故事乎近來政院擧措無非駭悖鄭尙愚之出宮時煩稟科外隨駕營李肇源之在院中書出榻敎柳匡天之擡頭奏對蔡弘遠之奏語有欠人事上李益運之誤傳殿座之司謁不卽請罪數日之間衆承宣之罪俱發而此猶不足道臣從縣道捧上之疏本謂以齋日退送比之三品辭疏不捧云云尤爲駭然兩日該房承旨査出罷職益運則勿令前導退院弘遠之罪諭之大臣兩人便屬已遞而益運之聯名於僚疏又甚無嚴一竝拿處與已囚諸囚同爲保授待下敎捧供雖以右承旨言之此等易知之事不能檢飭以致酬應亦爲遞差守廳只有一承宣在外及奉命承旨竝許遞與未差之代前望單子入之待下批牌招察任
정조 20년
承旨前望單子入之黃昇源曺允大柳焵金啓洛李魯述落點
정조 20년
李海愚啓曰新除授左副承旨李魯述時在京畿驪州地斯速乘馹上來事下諭何如傳曰與違牌承旨許遞前望單子入之待下批牌招察任
정조 20년
承旨前望單子入之宋銓朴宗來落點
정조 20년
傳于宋銓曰坐直承旨入侍
정조 20년
朴宗來以禮曹言啓曰卽接翼陵令所報則今此焚香受香在明而新除授參奉韓伯衍時在忠淸道公州地云在外參奉今姑改差其代卽令該曹以在京無故人口傳差出以爲趁期受香之地何如傳曰允
정조 20년
吏曹口傳政事李羲耆爲翼陵參奉
정조 20년
金啓洛以賑恤廳言啓曰東部蓮池洞契任掌沈莫起今月二十七日本洞路傍得一歲遺棄男兒同里居良女李召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 20년
以濟州牧使柳師模狀啓流丐人麥登後流入私屯牝馬出送依前放禁事判付內啓下備邊司爲旀卽不過一時權宜爲島民闊狹之擧豈可仍此蕩然如前各別禁斷事令政院回諭爲良如敎
정조 20년
刑曹參議沈樂洙疏曰伏以臣奉使海外重嬰奇疾生渡重溟實賴天恩歸伏故山延拖不死騎省秋部間有除命恩深不棄罪積久逋念臣不仕十有餘年間赴外邑屢膺往役粗伸義分而海島牧守實無一朝逃遁之路分司肅命爲效當日奔走之義株守迷執諒非揜棄前後衷情盡暴已久竊意聖明幾盡俯燭甘作荒野之老傖自稱明時之退士稍遠駭機永謝危途聊送殘年以誤餘生從今日月莫非君賜晨夜拜斗攢手禱頌不意秋部特除又及屛廢之蹤初謂遺照宜卽鞶遞拖至屢日職名尙存詞訟重務緣臣瘝曠踧然若驚無所自容臣非高蹈豈欲長往人臣之遭罹讒言僇辱身名從古許多而疑怒起於懲討目以樂禍構誣及於空蕩指爲黨逆生逢聖世莫酬報效之志獨抱危衷積被忌嫉之害長冒危於半生不得安於一日而獨蒙明主之深憐者歷數今古惟臣而已此臣所以自悼窮命終恐聖恩之莫保永矢自廢欲效古人所謂不報之報也惟是天性不泯靈識猶存身在丘壑念係朝廷漸見君臣大義冉冉墜地聲討亂言而未聞亂言之究覈闡明義理而益見義理之滅裂漆室之憂耿耿如結窮山靜夜怛焉無寐胸氣漉漉如石上下死則無知誠有可樂而一疾三年死亦未易見今賤疾添以毒痢已踰旬月委席涔涔虛縻官職益增惶懼心氣有損神精昏錯僅具短疏號籲於天地父母之前伏乞聖明哀憐臣情卽令遞改仍治臣逋慢之罪亦命削去臣仕籍俾安溝壑畢命之義焉臣治疏扶病隨至中路從縣道上送則政院謂以三品辭疏而再却臣不知格例之如何而如臣情理之危苦固不可斷以辭疏況疏中所陳區區憂國之忱亦有所及者則一例退却亦不幾於壅蔽耶臣亦爲之憂歎而氣短也不得已擔舁病軀來伏京邸涕泣拜章還尋鄕路尤增死罪臣無任云云省疏具悉爾其勿辭上來察職
정조 20년
左承旨李益運右承旨金翰東聯名疏曰伏以臣等卽見刑曹參議沈樂洙到院之疏則以其辭疏之見阻侵斥政院至謂之壅蔽臣等不勝驚懍訝惑之至槪其疏辭旣非言事不過是辭職而初則以家僮直呈有違飭禁故僚議停當按例以退送末乃以縣道上送而適値齋日辭疏留院亦涉如何該房退却原其事實不過如斯而今其疏語如是深緊臣等職忝喉舌得此題目其何可晏然冒居乎玆敢短章聯籲徑出禁扃伏願聖明俯賜鑑諒亟遞臣等之職以安私分千萬幸甚臣等無任云云批答見上
정조 20년
丙辰六月二十八日戌時上御重熙堂坐直承旨入侍時左副承旨金啓洛假注書吳泰曾記注官官金良倜記事官金履永以次進伏訖上曰重臣近在京第乎啓洛曰數月前始入居矣上曰闋服當在何間啓洛曰明年五月矣命退承史以次退出
정조 20년
行都承旨黃昇源坐行左承旨曺允大坐右承旨宋銓坐直左副承旨金啓洛坐右副承旨李海愚坐同副承旨朴宗來坐直注書柳遠鳴仕直一員未差假注書吳泰曾仕事變假注書趙象基仕
정조 20년
藥房提調沈頤之副提調李海愚啓曰節屆三庚敲熱轉甚伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區伏慮敢來問安答曰知道王大妃殿惠慶宮中宮殿藥房口傳問安答曰知道
정조 20년
朴宗來啓曰大司憲徐有臣掌令李益恢持平申溆未肅拜執義李明淵掌令洪受浩呈辭持平崔逵翰在外監察茶時之意敢啓傳曰知道
정조 20년
傳于金啓洛曰禮房承旨馳詣宗廟景慕宮奉審摘奸以來
정조 20년
傳于金啓洛曰禮房承旨入侍
정조 20년
朴宗來以義禁府言啓曰前承旨李益運蔡弘遠拿處傳旨啓下而與在囚諸囚同爲保授待下敎捧供事命下矣李益運蔡弘遠等府內竝保授之意敢啓傳曰知道
정조 20년
以禁府都囚徒錄啓傳于朴宗來曰飭己行拿處承旨竝罷職放送後草記
정조 20년
曺允大以戶曹言啓曰時御所內各司依定式發遣本曹正郞尹光心與兵曹參議徐美修佐郞權熀東所衛將鄭德昌西所衛將李敏德南所衛將朴春興北所衛將張趾元眼同看審後有頉處別單書入而修改則擇日擧行何如傳曰允
정조 20년
李海愚以兵曹言啓曰各廳堂下武臣朔試射處暑勿爲設行事曾有下敎矣今六月朔試射停止之意敢啓傳曰知道
정조 20년
李海愚以兵曹言啓曰卽者龍洞宮婢子佩癸丑年漢符自丹鳳門入來之際現捉於門將章標法意何等截嚴而敢佩年久之漢符肆入闕門之狀誠極痛駭婢子則出付攸司照法重繩當該次知中官亦令該府拿問處之何如傳曰允近來爲騎堂者不讀明義錄門禁蕩然幺麽宮婢亦敢肆然犯科究厥弊源罪者該堂此後更加着念該婢與頭目婢令該曹照法痛繩而檢飭之首奴亦令捉來重治可也
정조 20년
以劉仁獐囚單子傳于朴宗來曰罷職放送
정조 20년
朴宗來以義禁府言啓曰飭己行拿處承旨竝罷職放送後草記事命下矣府內保放罪人鄭尙愚李肇源保授罪人李益運蔡弘遠等竝罷職放送之意敢啓傳曰知道
정조 20년
朴宗來以刑曹言啓曰因兵曹啓辭龍洞婢子敢佩年久漢符肆入闕門誠極痛駭該婢與頭目婢令該曹照法痛繩首奴亦令捉來重治事命下矣取考律文則大典通編符信條有曰信符仍佩舊符者當該下隷嚴治大明律制書有違條有曰凡奉制書有所施行而違者杖一百不應爲條有曰不應得爲而爲之事理重者杖八十依此律該婢阿只連以制書有違律杖一百頭目婢世分首奴韓尙輝等以不應爲律各杖八十放送之意敢啓傳曰知道
정조 20년
丙辰六月二十九日卯時上御誠正閣藥房入診入侍時藥房提調沈頤之副提調李海愚假注書吳泰曾記注官金良倜記事官金履永檢校待敎沈象奎醫官柳光翼金孝儉金光國周命新李周憲朴春源李惟鑑玄必采丁希泰以次進伏訖頤之曰數日來夜暑少減聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣頤之曰醫官入診何以爲之上曰置之可也上曰惠慶宮進服香吉茶三貼更爲製入出榻敎上曰左承旨入侍出榻敎賤臣承命出傳行左承旨曺允大進伏上曰卿以曺漢英之孫且善於筆故李士龍院額使之書之矣懸板下以何年贈職何年宣額等事撮要書之可也命退諸臣以次退出
정조 20년
丙辰六月二十九日辰時上御重熙堂同副承旨禮房承旨入侍時左副承旨金啓洛同副承旨朴宗來假注書吳泰曾記注官金良倜記事官金履永以次進伏訖上曰箕伯下去後西道雨暘如何云耶宗來曰近來雨澤稍過田穀不如初望云矣上曰禮房奉審時進排官亦爲摘奸以來乎啓洛曰竝皆摘奸矣命退承史以次退出
정조 20년
行都承旨黃昇源坐行左承旨曺允大坐直右承旨宋銓坐左副承旨金啓洛坐右副承旨李海愚坐同副承旨朴宗來坐直注書柳遠鳴仕一員未差假注書吳泰曾仕直事變假注書趙象基仕
정조 20년
金啓洛啓曰來初五日朝參日次矣敢稟傳曰停
정조 20년
金啓洛以禮曹言啓曰太廟展謁每以春秋定式取稟矣今秋展謁吉日以何間推擇乎敢稟傳曰處暑後取稟其前涼生則以旬後念前擇吉草記可也
정조 20년
金啓洛以禮曹言啓曰景慕宮展謁每以孟春孟秋定式取稟矣今秋展謁吉日以何間推擇乎敢稟傳曰依太廟展謁取稟草記批旨爲之可也
정조 20년
李海愚以兵曹言啓曰本曹佐郞權熀身病猝重屢度呈狀乞遞宿衛重地不可久曠今姑改差何如傳曰允
정조 20년
朴宗來以兵曹言啓曰僉知中樞府事金致大老病沈重未由上來云西樞雖是閑局不可一向虛縻改差何如傳曰允
정조 20년
李海愚以壯勇營言啓曰來九月當本營右司屬京畿二番左哨砥平軍兵來八月三十日京中逢點依節目準二朔立番之意本道監司處預爲知委何如傳曰允
정조 20년
丙辰七月初一日卯時上御誠正閣諸承旨持公事入侍時行都承旨黃昇源行左承旨曺允大右承旨宋銓左副承旨金啓洛右副承旨李海愚同副承旨朴宗來記事官柳遠鳴假注書吳泰曾記注官金良倜記事官金履永檢校待敎徐有榘以次進伏訖上曰各以房次進奏公事昇源讀奏平安監司朴宗甲狀啓順川郡守白東運到任事全羅監司徐鼎修狀啓靈光郡守朴聖泰到任事允大讀奏廣州留守徐有隣狀啓綾州牧大同無弊護送事江原監司徐有防啓本楊口縣反庫事啓洛無公事先退海愚讀奏京畿監司金文淳狀啓今年秋操令廟堂稟旨分付事宗來讀奏忠淸監司林濟遠啓本永同縣定配罪人金直休放送事銓以無公事先退上曰日熱矣判付竝皆出而書之命退諸臣以次退出
정조 20년
丙辰七月初一日辰時上御重熙堂同副承旨入侍時同副承旨朴宗來假注書吳泰曾記注官金良倜記事官金履永以次進伏訖上命書榻敎曰有司堂上入侍賤臣承命出傳與戶曹判書李時秀偕入進伏上曰穀簿已皆抄出乎時秀曰都數十萬九百餘石備局惠廳耗條爲一萬九十餘石矣上曰穀簿似一也而何爲備局惠廳分而二之乎時秀曰常賑爲名則一也而備局所下惠廳所用互相推移或有限十年貸用而限滿後又復退限如此之際不得不然矣上曰日前錦伯所請之穀亦是限十年貸下者而今旣限滿又復有請者也時秀曰京畿儲置米事大臣與畿營相議後稟處云矣上曰此事果何如時秀曰以臣所見一定移劃後無論大小事不問其贏縮自本廳更無所知則可也若於別役而加下則無幾何又將與限年貸用限滿復請之弊恐無異同矣上曰廟堂與監營爛熳相議期於無弊可也上曰秋享時卿旣以亞獻官進去照氷一節亦依前年例爲之事諭于氷庫提調可也時秀曰前年則祭物熟設時亞終獻官輪回看審矣今年亦依此爲之乎上曰依此爲之命退諸臣以次退出
정조 20년
行都承旨蔡弘履未肅拜行左承旨李晩秀坐直行右承旨尹弼秉未肅拜左副承旨洪義浩未肅拜右副承旨李海愚坐直同副承旨姜忱未肅拜注書柳遠鳴仕一員未差假注書吳泰曾仕事變假注書鄭日泰仕
정조 20년
李海愚啓曰大司憲徐有臣掌令李益恢持平申溆未肅拜執義李明淵掌令洪受浩呈辭持平崔逵翰在外監察茶時之意敢啓傳曰與諫院在外及未肅拜呈告人許遞
정조 20년
李海愚啓曰事變假注書趙象基身病猝重勢難察任今姑改差何如傳曰允
정조 20년
傳于李海愚曰大臣有司堂上入侍
정조 20년
趙象基改差代鄭日泰爲事變假注書
정조 20년
傳于李海愚曰無事時捧此吳鼎源之疏而大臣入侍筵敎若不聞知然者武臣外諸承旨一竝逐出城外此後似此不在於朝紙不登於疏章之事若或更有容一口氣呈一筆蹟者當用下敎之律以此嚴飭
정조 20년
李海愚啓曰大司憲掌令一員持平二員執義掌令二員未差監察茶時之意敢啓傳曰知道
정조 20년
承旨前望單子入之蔡弘履姜忱尹弼秉洪義浩李晩秀落點
정조 20년
傳于李晩秀曰史官之回見卿附奏何有於卿卿何若是此奏頒示於朝紙則中外瞻聆能無駭惑附奏封還卿其安心便處待朝與史官偕入事更遣史官傳諭
정조 20년
李晩秀以禁衛營言啓曰本營敎鍊官有闕代守禦廳移屬敎鍊官朴長榮陞實之意敢啓傳曰知道
정조 20년
丙辰七月初二日辰時上御誠正閣諸承旨持公事大臣有司堂上入侍時行都承旨黃昇源行左承旨曺允大右承旨宋銓左副承旨金啓洛右副承旨李海愚同副承旨朴宗來記事官柳遠鳴假注書吳泰曾記注官金良倜記事官金履永檢校待敎徐有榘右議政尹蓍東行大護軍沈頤之戶曹判書李時秀以次進伏訖上曰各房公事以次奏達可也宗來讀奏全羅監司徐鼎修狀啓輕囚放釋之意知委各邑事上命書判付訖上曰大臣請對不知何事而世上本自無事有何請對之事乎俄者大臣有司堂上入侍之敎要使請對二字不上於朝紙也蓍東曰昨今以來涼雨滌熱聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰數日驟雨誠爲年事多幸矣上曰恐有不均之慮矣蓍東曰以畿營狀啓觀之京畿一道雖或多寡不均而無處不沾洽矣蓍東曰世上事何所不有而實不料聖躬之累至於此極也上曰卿有何所聞乎蓍東曰臣於昨夕見金奉朝賀書曉後又自內閣如小報樣輪示之長書心寒骨顫寢不得寐朝有相率求對之擧而旣承諸大臣退去之敎義不敢冒進而獨臣登筵矣從古亂逆之誣逼君上者何限而豈有若此書所云之譸張虛無者哉上曰自內閣輪書之前亦有私書所遍示處云然否蓍東曰臣亦見之而猶以未形之事難愼以過而今曉以後便是播告不敢不趁卽請討矣上曰昨夕以後殆無人不知矣蓍東曰悲憤之甚不知所言矣上曰此等事每宜靜觀始知其端緖飛語相煽自昔已然何必先自忿激如是輕遽乎蓍東曰言之無根莫此爲甚上曰此不過四條之引喩矣蓍東曰竝五條矣上曰典禮事置之其外引喩卽秦之築城漢之賣爵唐之女謁隋之奢侈也此等語何足深責尙書亦有毋若丹朱傲之語以帝舜之聖比之丹朱尙或可也豈以此四代之引喩看得太深乎蓍東曰此言非比丹朱之喩矣上曰乾隆帝僞造批答卿見之乎蓍東曰未之見矣上曰奉朝賀雖其病中亦已聞知矣蓍東曰奉朝賀耳目甚多非臣之比矣上曰今春閭巷間騷說卽因訛傳嘉慶帝之請剃髮朝鮮事轉轉愈訛久始自靖則奉朝賀擬疏之說卽此類也築城賣爵雖曰不襯着以今俗習莫若反求諸己至於典禮間事奉朝賀只是將順予意也初筵講討適是仲虺之誥以禮制心以義制事之訓及史記之漢宣帝悼考悼妣之文此等處奉朝賀或有所仰揣者而豈以是爲自家之秉執哉予豈或一分不足於報本追遠之誠一種議論以爲予之所處與他自別禮亦有無於禮而合於禮之禮云又一種稍有近似之論則以爲歐陽修濮王獻議不無所據況庶政之代聽已踰十年則尤非濮議之可比云此兩說俱非合於經者由前之說則予之所秉執自有所熟講于中欲求極盡底道理以是爲不報之報由後之說則追崇一節初不與代聽相關苟合於義則自周之追尊太王王季以下歷代創業之主皆立四親廟矣苟不可爲則雖有加於代聽而亦所不敢焉故禮緣人情情與禮合之論聽政十年卽是君臨之語予則以爲二說皆不得爲十分合經必恩所以俟百不惑之道理而事之盡吾之道豈在名號之間哉丙申師翰處分或有以爲過之者云而翰賊所由之蹊逕甚不正只是挾中官而欲濟已私至有畢竟恐脅之擧而極矣蓍東曰聖敎至此不勝欽仰矣第今番事將何以處之上曰無根之語從何推尋雖不究覈亦當自息矣蓍東曰奉朝賀書中旣謂始於湖南至于湖西則傳之聞之必有其人矣上曰奉朝賀始欲請對而不之許亦將疏辨而不之許至于長書而未能挽止者蓋欲使世人知此爲譸張之事而更不訛惑則所謂蜚語不期止而自止矣蓍東曰臣等筵退後卽當祕關兩湖期於搜得言根矣上曰此豈如是之事蓍東曰臣等雖不比之爲兩湖伯豈不思推覈之道乎上曰雖道伯豈可自下擅爲乎時秀曰臣等雖不肖無狀此而不得掃蕩窩穴則人心之訛誤漸染將不知至於何境矣上曰有何別般道理金奉賀一書亦足爲折奸萌矣時秀曰其所引喩古昔疑亂人心者非愚民一時無倫之語臣等雖不卽效主辱臣死之義而戴天履地豈容一刻或緩其搜討哉頤之曰此與尋常無根之說有異至播兩湖之校院則一傳再傳世道之憂容有極哉亟從大臣之請先行搜捕之政是臣所望也上曰此事未知的出於敲撼金奉朝之計而當之者無怪其不容不說在朝廷處分當靜以觀之豈如是上下持難之事乎今之大臣與古有異若或持重則易得緩討之目有今朝請對之擧請對無已輕遽乎蓍東曰旣見其書揆以人情天理豈有暫時泯默之心乎上曰洪義榮旣聞前年下敎之後又有今日領相冒炎入來之擧可謂不能盡子職矣左相之今日不入來豈不得體乎蓍東曰左相則病狀無以趨朝矣領相則雖使義榮泣而挽之豈或緩於懲討之大義況義榮初不敢以私情掩公憤乎上曰有司堂上先退時秀頤之先退蓍東曰聖敎以臣等之求對爲輕遽而拖至一兩日臺疏迭發之後臣等始請搜討則此亦不成朝體且其書意細細推究奉朝賀必知言根所在殿下何惜而不此之爲乎上曰此果易知之事而其於朝象之不能寧謐何特不過蜚語陰中之計如三月掛榜之類矣蓍東退出上曰政院亦見金奉朝賀書乎啓洛曰俄聞大臣請對入闕之事始爲往探則只聞兩湖有凶言之事不知其裏面矣卽聞大臣筵奏此等事若不嚴搜而窮治則亂臣賊子何以懲創上曰爾何多言命退承史以次退出
정조 20년
丙辰七月初二日辰時上御重熙堂右副承旨入侍時右副承旨李海愚記事官柳遠鳴記注官金良倜記事官金景煥二提學沈煥之原任直提學徐龍輔以次進伏訖上曰詣閤請對之諸玉堂果已退去乎注書出去知入賤臣承命出回奏曰諸玉堂皆在閤外以爲請對未蒙許之前雖寸步不敢退去云矣上曰招當直都事詣閤玉堂一倂押出闕門外可也仍命書榻敎曰諸玉堂一竝遞差上曰旣命遞差諸玉堂各歸其家事分付可也賤臣承命出傳還入進伏命書傳敎曰昨日欲爲上來過矣雖因傳敎而停行如此溽暑病中撼頓夜間能無損節更令內閣傳諭於金奉朝賀使之安心調理若欲上來朝筵有下敎者亦以此意使之知之仍命退諸臣以次退出
정조 20년
丙辰七月初二日申時上御重熙堂右副承旨入侍時右副承旨李海愚記事官柳遠鳴記注官金良倜記事官金珍恪直閣李始源以次進伏訖上曰金奉朝賀入城去來自內閣入稟而政院則尙不知入是何委折卽爲知入可也賤臣承命出回奏曰問于政院則中樞府錄事以奉朝賀之方在待命所言送于政院而院中無承旨故不得入稟云矣上曰注書出去待命啓辭措語捧入可也賤臣承命捧入命書傳敎曰可供一笑卿何若是若是則還涉於張大胥命啓辭還送卿須安心今欲召見而日勢向曛撼頓之餘可能自力登筵乎如憊矣今夜則便憇待朝入侍事遣史官傳諭于金奉朝賀上曰此傳諭使下番翰林往傳而胥命啓辭亦爲還傳可也仍命退諸臣以次退出
정조 20년
行都承旨蔡弘履坐行左承旨李晩秀坐行右承旨尹弼秉坐左副承旨洪義浩坐右副承旨李海愚坐直同副承旨姜忱坐直注書柳遠鳴仕一員未差假注書吳泰曾仕直事變假注書未差
정조 20년
姜忱啓曰大司憲執義掌令二員持平二員未差監察茶時之意敢啓傳曰知道
정조 20년
傳子李晩秀曰禮房承旨馳詣宗廟永寧殿奉審摘奸以來
정조 20년
李晩秀啓曰卽者宗廟署官員來言殿司令李種徽身病猝重無以將事合有變通之道何以爲之敢稟傳曰令該曹差祭執事中口傳相換
정조 20년
吏曹口傳政事宗廟令李種徽敦寧判官宋畊玉相換
정조 20년
假注書鄭日泰書啓臣敬奉聖諭馳往傳諭于中部堅平坊典醫監洞契奉朝賀金鍾秀所住處則以爲臣於席藁俟命之中史官深夜儼臨誕宣恩諭封還附奏臣情到此轉益危迫明義理尊聖德之苦心血誠俄已盡暴於附奏而凶徒之蜚語播傳兩湖將不知何樣禍機伏在何處則殿下以事關聖躬縱自輕奈於宗廟社稷何窮覈根因快辨聖誣之前臣雖萬死決不敢進身王人之經夜相守罪上添罪乞寢史官偕來之命亟降明諭以雪神人之憤云矣臣旣承偕入之命姑爲仍留之意敢啓答曰知道安心勿待命事更爲傳諭與之偕入
정조 20년
假注書鄭日泰書啓臣敬奉聖諭馳往傳諭于中部堅平坊典醫監洞契奉朝賀金鍾秀所住處則以爲臣雖伏承入來之命而區區迷執至死不回云矣敢啓答曰知道以出場下敎則何不入來乎卽爲入來事更遺史官傳諭
정조 20년
檢閱金履永書啓臣敬奉聖諭馳往傳諭于中部堅平坊典醫監洞契奉朝賀金鍾秀所住處則以爲臣之危蹙震迫之情已暴於前後附奏窮覈根因之前有死而已萬無轉動之路惶恐不知所達云臣旣承偕入之命姑爲仍留之意敢啓答曰知道卽爲偕入來事更爲傳諭
정조 20년
檢閱吳泰曾書啓臣敬奉聖諭馳往傳諭于中部堅平坊曲醫監洞契奉朝賀金鍾秀所住處則以爲史官屢辱臣罪萬死萬死甘心而轉動無路之意已達于前後附奏而卽伏見前度傳諭改書出者臣不勝抑鬱之極直欲無生從此天聽愈邈聖誣莫辨此莫非賤臣之誠意淺薄未能格回天心之致也臣罪到此尤萬死猶輕又伏承俄下口傳下敎入侍質定者臣惝況罔措不省仰對嘻噫痛矣此何等變故也此何等凶逆也雖於卽日究覈猶恨晷刻之暫緩奚暇質定之後始乃究覈乎且臣等自大官以下平日若能宣揚聖化使愚夫愚婦皆知我聖上如天之德豈使凶徒倡說凶言至此之極耶此亦賤臣之一大罪也以此以彼進身無階王人相守尤增惶懍乞寢偕來之命遄被嚴誅云矣敢啓
정조 20년
以奉朝賀金鍾秀傳諭史官吳泰曾書啓傳于姜忱曰誣之一字豈可輕言況私書不出於朝紙則不有禁令拖提句語附啓還傳安心勿待命事爾其更爲傳諭
정조 20년
鄭日泰偕來代閔榮祖爲事變假注書
정조 20년
前假注書鄭日泰書啓臣敬奉聖諭馳往傳諭于中部堅平坊典醫監洞契奉朝賀金鍾秀所住處則以爲臣於震迫罔措之中俄伏承出場之敎此政負罪臣得生之秋也方切顒祝之際史官儼臨又諭之以以出場下敎則何不入來爲敎臣於是難逭逋慢之罪第窮覈而出場則臣敢不卽地竭蹶而傳諭中旣無窮覈之敎則臣心抑鬱與前無異屢違召命臣罪尤大云矣敢啓答曰知道豈非推上之事筵敎一通足可出場況辭敎何如則其在分義無論小官大官寧容何說聞卿病中飮暑筋力凜然云安心還抵旅寓俟間如可登筵則卽爲造朝事更爲傳諭
정조 20년
檢閱金履永書啓臣敬奉聖諭馳往傳諭于中部堅平坊典醫監洞契奉朝賀金鍾秀所住處則以爲嚴敎之下求死不得倉黃逬出城外恭俟鈇鉞之誅云臣旣承偕來之命臣亦隨往之意敢啓答曰知道
정조 20년
洪義浩啓曰卽者中樞府錄事來言奉朝賀金鍾秀以爲嚴敎之下求死不得倉黃逬出城外恭俟斧鉞之誅云係是大臣去就敢啓傳曰知道筵敎謄播之後不啻出場與妥帖而已有何未究未覈之事卿乃出城乎日熱如此難以復路登筵晨夕乘涼還第差待涼生上來事皆來史官傳諭待其還第史官則入來事分付
정조 20년
檢閱金履永書啓臣敬奉聖諭傳諭于興仁之門外仁昌坊契奉朝賀金鍾秀所住處則以爲明曉將還第云臣旣承待還第入來之命姑爲仍留之意敢啓答曰知道
정조 20년
姜忱以都摠府言啓曰今日入直內三廳武兼禁軍及軍兵等當爲中日習射而宗廟秋享大祭齋戒相値不得爲之之意敢啓傳曰知道
정조 20년
丙辰七月初三日卯時上御誠正閣右議政入侍時右副承旨李海愚假注書吳泰曾記事官金景煥記注官金良倜右議政尹蓍東二提學沈煥之原任直提學金載瓚徐龍輔以次進伏訖上命書傳敎曰入來則當出場卽爲入侍事更遣史官傳諭于金奉朝賀上曰傳諭則入侍史官進去賤臣承命出注書柳遠鳴趨入進伏蓍東問候訖上曰卿退自昨筵果與奉朝賀往復否蓍東曰果卽書問而姑未見其答矣上曰奉朝賀昨有所附奏者故予答以當默運而量處旣云默運量處而若言於卿則其可不言於領左相而又其可不言於原任諸相乎如是而安有默運之意乎此所以雖於卿不可說與矣蓍東曰此非上下相持之事合於天理人情者爲當然之則細觀其書其條列引喩豈是過去蜚語而臣等憤鬱欲死之心自不覺其由乎中而發乎外凡在血氣之倫無不同情雖以君父之尊其可强令按住不思所以底定乎上曰奉朝賀長書係是私書豈可推上而大臣請對玉堂陳疏之後頭緖不容但已夜始另取謄本初欲逐行看詳纔見所謂五條云云不覺笑而擲地更不掛眼昨敎中默運二字在於另取看詳之前故有是敎而今則默運云云亦可謂飛去夕陽風大抵長書中五條云云者卿等則以爲凶言而予則謂以都不足爲罪此必鄕谷只讀通史者偶然虛張爲說轉輾傳道看得太苛古人有陛下桀紂之語桀紂是何等主也而比之於其君尙不之罪也此則不過曰秦曰漢唐而已始皇姑無論雖以漢唐言之要皆時君世主則今何必以此看作耶雖使逐條而分言之近者城役比諸秦皇之城者謂之太不襯着則可也而其言則不過太吠鷄鳴有何足深看乎況秦皇之過未必在於築城一事耶至於其下三條字句俱是雜出於通史之語故易於掇拾而然也此何足歸之深意看作深罪耶若其第五條云云何能知其事體之至重至大耶奉朝賀嚴於秉執卽將順之意而不知裏面者反以奉朝賀獨嚴於此義乃謂之以此治疏亦何足責也若使此五條登之章奏直陳于前則自當爲言事之言而予當翕受其何可以此言罪其人乎但以謊說亂譫無識之徒自唱自和習俗雖可惡律之以古人立誹謗之木使之誹于朝謗于野之義亦可謂俱不足責予意實如此卿等亦如是看則初無足致此紛然矣予之此敎自以爲平日用工於窮格所致也奉朝賀事關自己以宣揚歸美之心安得無憤痛之心而今若登筵聽此亦當身不自有竭蹶將㥧且況禮樂刑政自有所自出之所今此處分予自有權衡于其間卿等亦何敢强拂此敎乎使刑政之造化爲卿等所壅遏乎今已明諭予言豈再乎蓍東曰聖德洪量與天同大皆從體驗中出來臣不覺欽服感激中外聞此敎者又孰不與臣同之雖然在臣等道理反益有不盡分之罪矣上曰今此下敎皆煞費裁量而中心諭之自謂有豁然貫通之工卿何猶存外面人事上而奏之乎煥之曰仰聆聖敎範圍如天地之大臣固欽誦感歎然而聖王之御世所以明天理正人紀者惟德與刑耳德以導之刑以齊之不可廢其一也顧今世道已壞人心漸陷至有此罔極之凶說奚可付諸德以化之之科滋長其悖倫亂紀之禍哉必須覈出禍根刑以威之然後其餘方見有感化之效耳載瓚曰似此凶言與疏章大有異焉苟究其萌心發口之意則一則詬詈也二則誹謗也漢法腹非其罪當誅其在定民志鎭世敎之道究覈正罪豈容少忽也上曰今雖使强加究覈初無可覈之事今日朝廷雖曰不尊其肯爲如許貽羞之擧乎予言不再卿等旣承聆孰敢更有容說者乎上曰今日筵敎雖不出之朝紙令大臣諸臣知之命退諸臣以次退出
정조 20년
丙辰七月初三日申時上御重熙堂左副承旨入侍時左副承旨洪義浩記事官柳遠鳴記事官金景煥記注官金良倜以次進伏訖上曰承旨詣永寧殿將事之時無或少忽而過享後仍留修掃及祭器入欌一一看審稍晩入來可也命書傳敎曰今日之熱今年初見祭品熟設申加嚴飭太常提擧以禮房承旨兼進而永寧殿則承旨一員別爲進去嚴飭諸事將事之際更着洗濯衣服駿奔如儀無敢或忽其中如有年老者有病者改塡或從便兼行俾無如不祭之歎今夜當出齋便殿以待享儀之成此意承旨傳于獻官今下醍醐湯淸心元分給子獻官諸執事承旨則明日祭器入欌後入來義浩曰永寧殿別廟司都提調當爲進去而病未進故朝者入稟矣上曰上注書進去可也命書榻敎曰惠慶宮進服香吉茶前方中加柴胡三分三貼製入仍命退承史以次退出
정조 20년
行都承旨蔡弘履坐行左承旨李晩秀坐行右承旨尹弼秉坐左副承旨洪義浩坐直右副承旨李海愚坐同副承旨姜忱坐直注書柳遠鳴仕一員未差假注書吳泰曾仕直事變假注書未差
정조 20년
蔡弘履啓曰吏曹郞廳來言承旨及臺諫有闕政事取稟傳曰當日爲之
정조 20년
傳于蔡弘履曰諸承旨持公事入侍
정조 20년
蔡弘履啓曰玉堂上下番俱空事甚未安政官牌招開政差出待下批仍卽牌招以爲推移入直之地何如傳曰允
정조 20년
以都承旨黃昇源左承旨曺允大右承旨宋銓左副承旨金啓洛同副承旨朴宗來等逐出城外傳旨傳于李海愚曰分揀
정조 20년
以吏曹參議韓晩裕牌不進罷職傳旨傳于洪義浩曰只推
정조 20년
姜忱啓曰合辭許久闕啓事甚未安今日政新除授兩司諸臺巽待下批牌招何如傳曰允
정조 20년
有政吏批判書金載瓚進參判未差參議韓晩裕牌不進行都承旨蔡弘履進黃昇源爲吏曹參判柳焵爲大司諫李萬榮爲執義金孝眞爲司諫尹悌東玄重祚爲掌令權漢緯申絢爲持平鄭觀輝爲獻納趙萬元爲正言林漢浩爲校理尹益烈爲副校理李升運爲修撰朴鍾淳爲副修撰金景煥爲兵曹佐郞尹淑基爲監蔡李文協爲通津府使金相夔爲咸悅縣監兼掌令單李翊模
정조 20년
再政宋翼孝爲校理沈興永爲副校理洪秀晩爲修撰蔡廷夏爲知敦寧金晩淳爲典簿金儀祥爲監察金秀臣爲兵曹佐郞兵批判書趙宗鉉進參判權裕病參議徐美修入直參知李鼎德在外右副承旨李海愚進李潤謙爲副摠管李弘遠爲同知朴明煥爲僉知張鉉宅爲訓鍊正南宮玾爲都摠經歷閔百吉李石求爲訓鍊判官申鴻周爲全羅兵使同知單李潤謙張弼漢護軍徐有秉李章漢李鼎揆黃昇源徐有臣林蓍喆柳焵曺允大副護軍金翰東申鳳朝李魯述宋銓金啓洛朴宗來副司直李明淵柳畊柳頤玄李益恢洪受浩吳鼎源李翊模張至顯沈奎魯申溆崔逵翰副司果朴載淳趙德潤金熙采韓用鐸李東宇李興淇竝單付
정조 20년
再政李東憲爲五衛將李景魯爲景福將韓珩一爲訓鍊僉正金鎭五爲訓鍊主簿三政趙岐爲五衛將李甲會爲宣傳官
정조 20년
洪義浩以訓鍊都監言啓曰本局局別將李彦煐去癸丑年十二月以宣傳官射會連五巡全布特除南兵營虞候而伊時傳敎中時任虞候權綝有仍用邊地履歷之命而李彦煐則認以爲用渠之履歷故臣未能審察果於今年正月局別將有窠誤擬受點臣日昨奉覽其時傳敎始知其本事矣局別將之以已經邊禦備擬曾有特敎定式則今此李彦煐無履歷而擬望受點莫非臣昏耗憒憒之致惶恐待罪而李彦煐局別將之任改差何如傳曰卿之不審之失推考李彦煐聞是璿派當初玉圈亦出特恩仍用見職履歷可也
정조 20년
李海愚以御營廳言啓曰本廳字內惠化門北邊第八城廊近處體城三間半及肅靖門東邊第二城廊近處體城六間許頹圮處今方改築而所入石子依例浮取於蘆原地之意敢啓傳曰知道
정조 20년
禮曹參判宋煥箕疏曰伏以臣狗馬賤疾猥徹天聽前後職名次第許解仍垂軫恤降以藥物恩深體諒事係格外臣於㱡㱡垂死之中感極而涕又不勝悚惶之至曾未幾何意外新命特出內旨所下聖諭尤極勤摯臣誠惝怳震駴罔知攸措臣之至愚極陋百不猶人之狀旣已悉暴於從前丐免之章日月之明庶幾俯燭而至於春曹之任臣於向者亦曾以先祖臣所不敢受者妄有引籲則今何敢復事覶縷重添煩瀆之罪而第竊伏念前秋以後四五朔之內誤恩橫加除旨聯翩或朝陞而暮移或乍遞而旋仍以此草萊賤微之蹤蓋未嘗一日而不縻分外之華銜矣臣每自循省不覺顔騂而背汗寢驚而夢愕豈料纔及半載又有寵擢之命而況此春官亞卿尤豈非萬萬匪分之甚乎年除歲遷何所不至昔賢之所深歎而不可壞者官方也不可輕者名器也緣臣無狀仰累淸朝至於如此臣心之慙恧隕越當復如何伏乞聖明俯垂諒察亟收元降秩職仍遞所帶兼任以安賤分不勝幸甚臣於恩命之下宜卽拜章陳乞之不暇而一疾沈淹神識全迷許久稽緩今始略控揆以分義逋慢極矣竝乞特命有司重勘臣罪焉臣無任云云答曰省疏具悉屢勤招徠之禮必欲致之朝端者豈特爲準繩於士趨俾掌師儒之任卿須幡然卽起登途副予企卿之至意
정조 20년
正言趙萬元疏曰伏以臣母在於富平府臣父任所而臣母素抱貞疾閱月沈痼之餘忽添暑症專人來到故馳詣闕下書納呈辭之除薇垣除旨忽下於此時天牌儼臨固當竭蹶趨承而情私煎迫按住不得玆敢忙陳短章徑尋鄕路亟遞臣職以便救護仍治臣瀆擾之罪以安微分千萬幸甚臣無任云云省疏具悉爾其勿辭往護
정조 20년
丙辰七月初四日卯時上御誠正閣諸承旨持公事入侍時行都承旨蔡弘履行右承旨尹弼秉右副承旨李海愚同副承旨姜忱記事官柳遠鳴假注書吳泰曾記注官金良倜記事官金履永檢校直閣金勉柱以次進伏訖上曰公事奏達可也弘履讀奏黃海監司徐邁修狀啓延安府使趙廷鉉到任事弼秉無公事先退海愚讀奏全羅兵使朴基豐狀啓虞候李萬吾到任事忱讀奏咸鏡監司趙尙鎭啓本罪人李周龜穩城府到配事上命分書判付訖上曰金奉朝賀長書事再昨以前不出於朝紙諸臣章奏不敢爲之矣昨日筵敎以後不期禁而自止矣命退承史以次退出
정조 20년
丙辰七月初四日辰時上御重熙堂左承旨入侍時行左承旨李晩秀假注書吳泰曾記注官金良倜記事官金履永以次進伏訖上曰夜氣稍涼享祀之時若天垂佑祭物儀品雖値夏節亦似不失蠲潔矣晩秀曰然矣晩秀曰太廟享禮後殿內修掃每於禮軍撤床後卽爲擧行故或有不能致愼之慮而非奉審日次則殿門例不得開閉此後勿論大享朔望待天明更爲奉審後修掃似好臣適在該房故敢此仰達矣上曰依爲之出擧條命退承史以次退出
정조 20년
行都承旨蔡弘履坐行左承旨尹弼秉坐右承旨洪義浩坐左副承旨金翰東傳旨未下右副承旨李海愚坐直同副承旨姜忱坐直注書柳遠鳴仕直一員未差假注書吳泰曾翰苑直事變假注書未差
정조 20년
藥房提調沈頤之副提調李海愚啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
以左副承旨洪義浩同副承旨姜忱聯名上疏傳于李海愚曰新除玉堂之出牌遲滯罪在該房而亦已處分僚員之隨而引義過矣上疏還給牌招察任
정조 20년
李海愚啓曰玉堂上下番俱空事甚未安校理宋翼孝林漢浩副校理尹益烈修撰洪秀晩李升運副修撰朴鍾淳原疏旣有還給之命竝卽牌招推移入直之地何如傳曰允
정조 20년
蔡弘履啓曰吏曹郞廳來言承旨及臺諫有闕政事取稟傳曰承旨則前望單子入之待下批牌招察任臺諫玉堂諸窠政官牌招開政差出而筵中欲忍未果略諭慨然之意固知出於生疎固陋而其時嚴敎何如則跡阻關外亦必撕得何論朝紙之出與不出乎事雖近於臆料左副之兄猶不點下於邇列前單況於當者洪克浩豈可輕先照擬於言責之任乎凡事務皆乎允而似此有關係處不可不明示涇渭昨日赴政政官從重推考寧有自劃於此敎之道理乎政牌無敢逡巡之意亦卽分付可也
정조 20년
以校理宋翼孝林漢浩副校理尹益烈修撰洪秀晩李升運副修撰朴鍾淳等聯名上疏傳于李海愚曰筵敎丁寧則政院豈有不爲知委之理而玉堂之謂以不能分明聞知而朝呈聯箚晩又徑出豈料橫經之地有此偸鈴之習然以顧惜之意扶堂而抑院則又不念反求內省之意凌踏承宣拳踢交加在朝廷重四維之道決不可一味混圇是非此疏還給爲先從重推考見再昨筵本不知將順者卽讒諂之徒而且命申禁其更提則筵敎傳敎同是下敎豈有言語與文字之別而一二玉堂俄筵所奏極爲矛盾更令該房和悉勿捧如許疏章而更或一有違越者其疏投之其人之家仍令史官大書特書其人之罪以爲爲人臣不能將順其美者之戒
정조 20년
以左副承旨洪義浩同副承旨姜忱上疏傳于李海愚曰此正諺所謂左之右之擧鉦擧鼓館院之互相引義極爲駭然昨筵下敎必不分明知委之致名以玉堂者寧爲虛說乎爾等此疏無異於鉦人伐鼓兼有一事再瀆之罪從重推考原疏還給令守廳承旨牌招使之察任
정조 20년
李海愚啓曰校理宋翼孝林漢浩副校理尹益烈修撰洪孝晩李升運副修撰朴鍾淳牌不進罷職傳旨今方捧入而副校理沈興永在外玉堂上下番俱空事甚未安未差之代今日政差出待下批仍卽牌招以爲推移入直之地何如傳曰允違牌玉堂許遞亦爲差代
정조 20년
持平權漢緯啓曰人器庸下言議巽軟本不合於淸朝耳目之任而草土餘喘遽承恩除愴感交切無地容措逖違之餘只爲昵近耿光他不暇顧冒沒登筵僚臺以李福潤傳啓事至被特推臣則獨逭焉臣以同是憲臺宜卽請被同罪而曚無省覺未及周旋且伏承更入侍之命而史官未出來之前經先進入由前由後壞損臺體已無餘地以此情踪何可一刻晏然於臺次乎請命遞斥臣職答曰依啓
정조 20년
李海愚啓曰臺啓事體何等重大而今日入侍府啓奏達之際掌令玄重祚旣以李福潤事奏達承批而原啓辭不卽簡通注書落漏書入至於啓下之境事未前有萬萬未安原啓辭今方改付標以入而臣之不能照察之失不勝惶恐當該臺諫從重推考注書所當重勘而本院請推之外無他可施之罰何以爲之敢稟傳曰初何心作苦口力言之狀又何心有此漏却於簡道置之不停不連之科豈其着急於避嫌事露拙而爲此駭然之擧乎屢次登筵見其人太乏鄕人質實之意此等人遠之然後臺端可淸薄俗可敦前掌令玄重祚刊其名於臺選而官案中以未通淸參上施行事分付臺諫如許注書何責此啓辭則置之可也
정조 20년
李海愚啓曰吏曹判書金載瓚參判黃昇源參議韓晩裕牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 20년
傳于李海愚曰諸承旨批下牌招察任
정조 20년
以都承旨蔡弘履右承旨尹弼秉牌不進推考傳旨傳于李海愚曰更爲牌招
정조 20년
以左副承旨洪義浩同副承旨姜忱牌不進罷職傳旨傳于李海愚曰只推更爲牌招
정조 20년
姜忱啓曰吏曹判書金載瓚參判黃昇源再牌不進推考傳旨今方捧入而開政命下之後連事違召不卽承膺事體所在誠甚未安所當更請牌招而係是一日三牌何以爲之敢稟傳曰更爲牌招
정조 20년
以左副承旨金翰東牌不進罷職傳旨傳于姜忱曰只推更爲牌招
정조 20년
傳于姜忱曰吏判批下與參判更爲牌招
정조 20년
有政吏批判書金載瓚進參判黃昇源進參議韓晩裕牌不進同副承旨姜忱進以宋煥箕爲大司憲李儒修爲掌令李勉昇爲持平申大尹爲校理李明淵爲副校理李貞運爲修撰李基讓金熙采爲副修撰李晩祥爲司僕主簿故府使李景淑贈兵參例兼同知李弘遠考
정조 20년
李海愚啓曰兵批無緊窠吏批無送西之人無政事之意敢啓傳曰知道
정조 20년
備邊司薦望以李儒敬爲統制使
정조 20년
李海愚以兵曹言啓曰五衛將李毓德身病猝重時月之內無望供職呈狀乞遞宿衛輪番之任不可久曠改差何如傳曰允
정조 20년
李海愚以兵曹言啓曰去夏三朔能麽兒考講時都摠府都事尹行源中樞府經歷朴明勳都事金永勉魏光軫訓鍊院判官辛有璨主簿金思喆金光喜柳煒武臣兼宣傳官南燦部將權思穆閔植守門將徐志敏李濟英李鎭國等一次不通訓鍊院僉正趙洵主簿鄭治臣武臣兼宣傳官金錫彬元道英姜熙文黃閏銓李寅建張漢籌守門將崔命柱沈軍器寺判官朴宗鎬活人署別提朴齊坤等二次不通訓鍊院主簿南漢喆部將姜箕煥等三次不通竝依定式從重推考何如傳曰允
정조 20년
李海愚以備邊司言啓曰北靑府使李師濂在任身死矣曾經承旨依法典返柩時擔軍題給事分付所經各道何如傳曰允
정조 20년
姜忱以義禁府言啓曰信川郡守鄭述仁拿問處之事傳旨啓下矣鄭述仁時在任所云依例發遣府羅將拿來何如傳曰允
정조 20년
姜忱以義禁府言啓曰咸悅前縣監朴彬源憑閱處之事傳旨啓下矣朴彬源時在任所云依例發遣府羅將拿來何如傳曰允
정조 20년
行左承旨李晩秀疏曰伏以臣卽伏見堂箚到院者以昨日牌招事盛斥政院先之以大可駭然結之以事未前聞責以溺職勘以譴罷臣於是不勝罌然驚愧之至昨日待下批牌招之啓雖於朝前允下而再政蒙點實在未刻出牌之未免乍遲果因本院之未能察飭而至於半日淹滯云云未可曉也然命牌事體至爲嚴重堂箚論列尤異尋常臣職在該房不容一刻晏然玆敢忙陳短章經出禁扃伏乞聖明亟賜重勘以肅法紀以安私分千萬幸甚臣無任云云答曰省疏具悉出牌遲滯難免其責本職遞差
정조 20년
左副承旨洪義浩同副承旨姜忱聯名疏曰伏以臣等卽伏見堂箚到院者以其陳疏見格謂之政院之亦不許入至曰大關後弊臣等誠不勝驚惑之至昨日諸玉堂之出牌在於申前而日已向夕終無動靜故院中則只飭其牌去來之遲滯而已陳疏與否初何相關而今忽謂之往復政院終日相持者誠莫曉其所以也然而在臣等處義則不可以無所請勘晏然在職玆敢聯陳短章徑出禁扃伏乞聖明亟遞臣等之職以安微分仍治擅離之罪以肅朝綱焉臣等無任云云
정조 20년
校理宋翼孝林漢浩副校理尹益烈修撰洪秀晩李升運副修撰朴鍾淳聯名疏曰伏以臣等朝者拜箚略陳目下憂憤之忱兼論昨日承宣騎堂駭妄之擧矣諸承宣諉以未及停當日已向晩尙置啓板無意入徹臣等之疲軟有不足言而顧其職則論思也問其言則堂箚也承宣之强無前之例却顧趑趄故爲留滯者此何意也惜乎承宣獨不念聲討之義嚴堂箚之體重四百年堂堂古規無難毁劃如此承宣顧何足責而只緣臣等骫骳無似以致壞損館規貽羞淸朝臣等之官職去就至此而更無可論矣臣等昨旣封章而見阻於騎曹喉院今又陳箚而登徹無路以此以彼其何敢晏然於職次乎玆敢聯陳短章徑出禁扃伏乞聖慈亟遞臣等之職仍治擅離之罪以肅朝綱焉臣等無任云云
정조 20년
行都承旨蔡弘履行右承旨尹弼秉聯名疏曰伏以臣等卽伏見堂疏到院者則以今日所呈箚子不卽捧納遣辭至峻凌踏無餘臣等旣承昨日筵敎而今朝堂箚適値僚員之未及筵退又因諸僚之陳疏徑出未卽停當其勢然耳今乃勒加聲罪拖引昨今之事只以噴爲主言之無難胡至此耶臣等疎闇固所自知而人之爲言何其不諒之甚耶以此情踪不敢晏然相率陳章徑出禁扃伏乞聖慈亟遞臣等之職仍治臣擅離之罪以安私分以謝人言千萬幸甚臣無任云云答曰省疏具悉雖與三昨日勿捧傳敎有異筵本頒示之後昨於持公事入侍更有筵敎則玉堂豈或知而冒禁乎卿等則以招吏分付爲奏而玉堂則曰以不爲分明知委政院事難免溺職而玉堂所對亦近前遁卿等推考入來行公
정조 20년
左副承旨洪義浩同副承旨姜忱聯名疏曰伏以臣等卽伏見玉堂聯名疏之到院以今日堂箚之不卽捧入盛加論斥語意深緊臣等則旣以昨日陳疏事被論於原箚中故方將陳疏徑出初未敢可否於其間而今此疏語竝引昨今之事至有駭妄之斥斷斷不已凌踏備至臣等私義又難晏然官職去就非所可論玆敢聯籲徑出伏乞聖明亟賜處分以安微分仍治擅離之罪以肅朝綱臣等無任云云
정조 20년
吏曹判書金載瓚疏曰伏以臣纔從西闑便叨東銓今已月餘日矣以臣迷鈍百無一堪不但臣所自知日月之鑑亦庶幾俯燭只以逖違之餘叩謝爲急冒沒一出因此蹲留三數行政瘡疣百出畢竟無幸固已自料而至於昨日納言末擬而臣之罪益無所逃矣臣於伊時跡在關外果未得聞知其梗槪而昨當政座初不致愼只憑案名循資排擬及其政罷公退而始乃得聞臣之驚懍恧蹙尙復何言此固世道之大變義理之大關而臣爲秉銓之官曰以居外而不知乃反臨政而遽擬致使隄防之嚴由此廝壞者論以公憲罪在難贖今豈敢以初未聞知有所自諉而自伸耶蹙伏經宵惟大何是俟卽伏承聖敎下者誨責開導至嚴且摯而罰止問備繼有召命臣之感隕悚懍益不省攸措今臣所坐非比一時做錯而關係何如辜犯何如則亟被當律公法卽然官職去就初非可論玆敢隨牌陳章仰請威罰伏乞亟治臣罪使政注重而隄防嚴焉臣無任云云答曰省疏具悉卿其勿辭行公
정조 20년
掌令尹悌東疏曰伏以臣於昨日伏承掌憲除命而庚牌繼降臣於是時方患痁在床水火升降東西眩轉殆不省戶外事矣惟是一端知覺猶能省得恩除之不可辜負也召命之不敢逡巡也於是乎擔舁驅策章皇出肅而賓筵賜對又在今日臣宜趨造班聯以效一日之責而採薪之憂有不可自恤也第臣老母今年爲八十有幾平居凜綴恒若不保朝夕而且其宿疾祟在關格少失將攝輒致發作夜又中暑諸症越添吐瀉俱作飮啖全却刀圭不靈眞元已陷臣方焦灼遑迫左右將護離捨就職萬萬非情理之所可出玆敢疾聲呼籲於孝理之天伏乞聖慈諒臣悲苦之私亟賜鐫改以便救護仍治臣逋傲之罪以嚴朝綱千萬幸甚臣無任云云省疏具悉爾其勿辭救護
정조 20년
行都承旨蔡弘履坐行左承旨尹弼秉坐直右承旨金翰東坐直左副承旨李昌會牌招不進右副承旨尹光顔在外同副承旨姜忱坐注書柳遠鳴仕一員未差假注書曺錫中仕直事變假注書韓致重仕
정조 20년
金翰東以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
金翰東啓曰御營廳將官來言今日本廳軍兵日次私習云矣敢啓傳曰知道
정조 20년
姜忱啓曰合辭方張之時兩司無詣臺之員事甚未安司諫金孝眞引避退待除在外未署經受由外未肅拜兩司諸臺竝卽牌招何如傳曰允
정조 20년
以獻納鄭觀輝持平李勉昇牌不進罷職傳旨傳于姜忱曰只推
정조 20년
姜忱啓曰大司憲宋煥箕執義李萬榮掌令李儒修持平申絢在外掌令尹悌東受由持平李勉昇牌不進監察茶時之意敢啓傳曰知道
정조 20년
尹弼秉啓曰新除授弘文館副校理沈興永時在京畿廣州地斯速乘馹上來事下諭何如傳曰允
정조 20년
尹弼秉啓曰校理申大尹副校理李明淵修撰李貞運副修撰李基讓金熙采牌不進罷職傳旨今方捧入而副校理沈興永在外玉堂上下番俱空已至經宿事甚未安未差之代政官牌招開政差出待下批仍卽牌招以爲推移入直之地何如傳曰允
정조 20년
以左副承旨金翰東再牌不進罷職傳旨傳于蔡弘履曰只推更爲牌招
정조 20년
以刑曹坐不坐單子傳于姜忱曰在外堂上許遞
정조 20년
閔榮祖在外代以呂東植爲事變假注書
정조 20년
呂東植在外代以曺錫中爲事變假注書
정조 20년
吳泰曾奉命代以韓致重爲假注書
정조 20년
傳于金翰東曰日熱如此弘文提學明日開門前出牌以爲開東時懸題之地
정조 20년
有政吏批判書金載瓚進參判黃昇源牌不進參議韓晩啓牌不進行都承旨蔡弘履進以李顯默爲校理以趙德潤爲副校理以金近淳爲修撰以韓用鐸爲副修撰李晩秀爲禮曹參判張至顯爲掌樂正柳畊爲京畿都事
정조 20년
兵批判書趙宗鉉進參判權裕病參議未差參知未差行左承旨尹弼秉進統制使單李儒敬僉知二單朴基豐趙岐護軍李得濟副司直宋翼孝林漢浩尹益烈權漢緯以許鍰爲五衛將以李石求爲都摠經歷以韓根馨爲訓鍊判官以李儒燁爲宣傳官副司果單洪秀晩李升運朴鍾淳
정조 20년
以校理李顯默副校理趙德潤修撰金近淳副修撰韓用鐸牌不進罷職傳旨傳于金翰東曰只推更爲牌招
정조 20년
以兵曹坐不坐單子傳于姜忱曰在外堂上許遞
정조 20년
吏批再政以朴宗來爲兵曹參議以吳泰賢爲參知以成種仁爲刑曹參議
정조 20년
傳于金翰東曰坐直承旨入侍
정조 20년
承旨前望單子入之李昌會尹光顔落點
정조 20년
檢閱吳泰曾書啓臣敬奉聖敎馳往楊州界牛耳川雨澤農形細細看審是白乎則早晩之稻一齊茁茂難分先後之播高下之種四眺均平莫辨乾濕之殊徒見其蒼蒼然野色穰穰者年事種種各穀不必復論是白乎所鋤役方休農者閑閑店舍村塢休憇詳探是白乎則民人輩皆指眼前一畝田曰遵路而行窮日而止不過如是而已昨日以前不無惜乾之憂及其雨也擧皆欣然相慶而以其大霔還有成霖之慮晩霽以後又復相慶不多不少適我願兮高坪之田或有萎黃之色而夜來得雨亦皆蒼黑是如爲白如乎臣遂舍路而山溝塍村徑迂回作行上下藩里沙村諸處一一歷審而所見別無異同是白乎矣但木綿莖長而花稀雖不如禾穀之無欠而亦無失稔之慮是白齊
정조 20년
左副承旨金翰東疏曰伏以臣與右承旨臣洪義浩有甥姪壻應避之嫌揆以法例自在當遞不避煩猥敢陳短章伏乞聖慈俯賜鑑諒特加遞改以安私分以存公格千萬幸甚臣無任云云省疏具悉疏辭下該曹稟處
정조 20년
吏曹啓目粘連觀此承政院左副承旨金翰東上疏則以爲臣與右承旨臣洪義浩有甥姪壻應避之嫌揆以法例自在當遞特許遞改以存公格亦爲白有臥乎所甥姪女壻相避元無載錄於法典上疏內辭緣置之何如判付啓依允爲彌應捧疏章謂以三品辭職之無例而不捧似此格外嫌避無難呼望近來政院事節節駭然捧納承旨推考當該承旨從重推考仍令政院牌招察任爲良如敎
정조 20년
兵曹參議徐美修疏曰伏以臣於日前目見諸臺之阻閽彷徨不容晏然坐視略具草草數行粗效執藝之義而見格喉院至於再昨又因堂疏之阻於門將往復之際厚被侵斥之語此已臣種種難冒之情而禁直體重不敢爲自引之計冒沒在直卽接家信則臣之老母素患痰癖之症當暑闖發食飮全却症祟非細又自昨夜諸症越添呼吸不適氣息凜綴促臣來視臣纔聞此報方寸煎熬實不能一刻按住而僚堂或呈告或下鄕莫重番次推移無路騎省徑出飭禁截嚴區區情理萬萬悶隘玆不得不疾聲呼籲於仁覆孝理之下伏願聖慈察臣懇迫之私亟賜鐫遞俾得及時救護仍治臣瀆擾之罪以安微分不勝幸甚臣無任云云踏啓字
정조 20년
丙辰七月初六日卯時上御誠正閣諸承旨持公事入侍時行都承旨蔡弘履行右承旨尹弼秉左副承旨洪義浩右副承旨李海愚同副承旨姜忱記事官柳遠鳴假注書吳泰曾記注官金良倜記事官金履永檢校直閣金勉柱以次進伏訖弘履讀奏忠淸監司林濟遠狀啓牙山縣監李靖模到任事咸鏡監司趙尙鎭狀啓鏡城判官宋文述到任事平安監司朴宗甲狀啓大同察訪姜文會到任事海愚讀奏黃海兵使金思穆狀啓提虎申飭事忱讀奏江原監司徐有防啓本罪人朴聖得高城郡到配事弼秉義浩無公事先退上命分書判付訖上曰金翰東何爲再牌不進乎海愚曰右承旨卽其甥姪壻故以親嫌爲然矣上曰此可疏也非違牌之事也上命書榻敎曰惠慶宮進服香吉茶依前方三貼更爲製入命退承史以次退出
정조 20년
丙辰七月初六日辰時上御重熙堂右承旨入侍時右承旨洪義浩假注書吳泰曾記注官金良倜記事官金履永以次進伏訖上曰昨日始因洪克浩事恩之承旨兄弟可謂工謀敗謀伊時只見李判府之倉皇入來而不及聞轎前筵說故不能挽洪克浩之疏矣近日之不除承旨者此也而其罪未必延及其弟故承旨則今有除旨矣義浩曰臣兄之本末長短皆殿下之所俯燭以何力量豈敢敎人呈疏乎只是見而不能挽罪也上曰近所謂逆探上意者皆如西苽之外䑛矣命退承史以次退出
정조 20년
丙辰七月初六日戌時上御重熙堂坐直承旨入侍時左副承旨金翰東假注書曺錫中記事官吳泰曾金履永以次進伏訖上曰弘文提學必於明日開門前出牌使之早朝設場可也命書傳敎曰右承旨右副承旨許遞前望單子入之待下批牌招察任上敎賤臣曰爾自關北上來風謠民情有所聞見否賤臣對曰黃土堡在絶峽無人之境故別無所聞矣蓋關北所重莫如邊禁而邊禁之蕩然無如近日三甲比六鎭尤甚互相往來有無相資解氷時則或乘桴乘槽而涉爲鎭將者亦不能禁故雖以越來之胡言之自廢四郡境至虛項嶺境採獵胡之入來過夏者無慮數千且以行錢一事言之三甲奸民潛自用錢行用之際變作名目不稱錢而稱曰渠邊憂如此不勝寒心矣上曰自何年如此耶賤臣對曰不知自何年如此而近年尤甚矣上曰厚州設置事北路物議何如耶賤臣對曰臣歷路見兵使及監司監司則以爲今若設邑則三水之民擧皆移去必當有空虛之理不如先設一鎭以觀來頭云兵使則以爲寧有弊於三水不可不設邑於厚州云矣上曰黃土堡別無弊瘼耶賤臣曰別無他弊端距堡前後三十里無一人家土兵五六人守直而已最稱一道之殘堡北路諸議皆以爲革罷無所損益云矣上曰不可輕議矣命退承史以次退出
정조 20년
行都承旨李冕膺坐行左承旨李書九坐行右承旨洪仁浩坐直左副承旨金祖淳坐右副承旨朴宗來坐同副承旨姜忱坐直注書柳遠鳴仕直一員未差假注書曺錫中仕事變假注書韓致重仕
정조 20년
姜忱啓曰來十一日朝參日次矣敢稟傳曰停
정조 20년
姜忱啓曰來十一日專經文臣殿講日次矣敢稟傳曰與前月退行之儒生講製生涼後更稟
정조 20년
傳于姜忱曰左承旨持此御題與弘文提學偕往泮宮試取以來
정조 20년
姜忱啓曰合辭方張之時兩司無詣臺之員司諫金孝眞引避退待已至經宿尙未處置事甚未安除在外受由未署經外未肅拜兩司諸臺竝卽牌招何如傳曰允